BH organizacije prave pozitivne korake u borbi protiv okrutnosti nad životinjama | Balkan Diskurs
Kristina Gadže
8. maja, 2018.
Sa ciljem pomoći životinjama, koje se napuštene i na ulici osnovana je prije pet godina svjetski priznata organizacija Dogs Trust BiH. Organizacija nudi mnoštvo programa koji uključuju obuku veterirana, sterilizaciju pasa i edukaciju za djecu.
“Naše predstavništvo se zalaže da se problem napuštenih pasa riješi zakonito, sistemski i humano, kako psi više ne bi živjeli na ulicama jer im tamo nije mjesto. Naše kampanje za edukaciju javnosti i podizanje svijesti se posebno bave temom upoznavanja potreba pasa kako bi se time smanjio sigurnosni rizik u kontaktu s psima”, kaže za Balkan Diskurs Sanja Bianculli, službenica za odnose s javnošću i marketing Dogs Trust BiH.
Pristup ljudi prema napuštenim psima često je negativan zbog straha od moguće agresivnosti psa koju Buanculli opisuje kao odgovor psa na okolnosti, određenu situaciju ili rezultat lošeg iskustva.
“Psi imaju karakter slično kao i ljudi i različito reagiraju na dobre i loše situacije. Pas može pokazivati agresivno ponašanje, ali kod procjene pasa potrebno je uzeti u obzir okolnosti događaja kao i zdravstvene probleme, povrede, traume i odvojiti ih od temperamenta psa”, navodi Bianculli, ističući da hvatači zaduženi za sterilizaciju pasa nisu imali ozljeda jer su prošli obuku i koristili opremu.
Prilagodba psa s ulice na život među ljudima je važan dio tijekom njegovog oporavka.
“Oporavak zavisi od svakog individualnog psa, od njegove prirode te njegovih iskustava. S obzirom da smo često u kontaktu s vlasnicima pasa koji su ih udomili izravno s ulice, brojna iskustva su nam pokazala da je taj period bio rekordno brz”, kazala je Bianculli.
Prema njenim rječima, u bližoj budućnosti biti će pokrenuta Fostering mreža, koja će se baviti udomljavanjem pasa kako onih s ulice, tako i onih koje su napustili vlasnici uz sudjelovanje volontera kod kojih će psi boraviti tijekom procesa udomljavanja.
Program masovne sterilizacije napuštenih i besplatne sterilizacije vlasničkih pasa Dogs Trust BiH trenutno provodi u Sarajevskoj, Tuzlanskoj i Hercegbosanskoj županiji i u Sarajevsko-zvorničkom području. Škola za pse je njihov najnoviji program, a cilj mu je spriječiti napuštanje pasa koje je uzrokovano neželjenim ponašanjem pasa.
U BiH postoje mmoge udruge kojima je cilj pomoći pronaći dom što većem broju napuštenih pasa, a jedna od njih je Animal Care Centar iz Mostara. “Sve životinje koje su pod našom skrbi ostaju s nama do udomljenja. Ukoliko se radi o životinjama s problemima u razvoju nastojimo pomoći životinji da se prilagodi u novi životni stil”, kaže Tanja Turnbull, predsjednica Udruge Animal Care Centar, naglasivši da do sada nijedan pas nije bio eutaniziran.
Iako mnogi vlasnici, ostavljaju šetana ispred Udruge Animal Care Centar, Turnbull poručje da oni ne posjeduju azil i ne mogu ih zbrinuti na odgovarajući način. “Nažalost, u našim krajevima postoji mišljenje da ukoliko grad ili razne udruge posjeduju azile da se životinje mogu bez problema ostavljati što znači da vlasnici uopće ne razmišljaju o sterilizaciji ili zaštiti svojih pasa znajući da ih mogu odvesti u azil. Jednostavno je nemoguće zbrinuti sve napuštene životinje”, navodi Turnbull.
Facebook stranica Udomljavanje životinja Mostar preko svog profila pomaže životinjama i priprema ih za postupak posvajanja, a jedna od osoba koja je posvojila psa je i Lucija iz Dubrovnika. “Ja i muž smo udomili psa iz Mostara. Od prvog dana usvajanja primjetili smo da je jako miran, ali jako uplašen te se prilikom hranjenja stalno obazirao oko sebe, uzimao komade i skrivao dok ne bi pojeo. Bio je jako nepovjerljiv tijekom hranjenja i oprezan što se tiče maženja, no kada je došla beba, od prvog dana je bio uz nju, nikad nisam ni posumnjala da bi je ugrizao, jako je miran”, kaže Lucija.
Da su organizacije i udruge pozitivan iskorak u borbi protiv ljudske okrutnosti prema životinjama dokazuju i brojke. Prema podacima iz 2017. Dogs Trust BiH je omogućio sterilizaciju 1.179 vlasničkih pasa i 7.101 pasa lutalica dok je Animal Care Centar u Mostaru udomio preko 200 životinja.
Realizacija programa za omladinske dopisnike Balkan Diskursa je omogućena kroz sredstva fondacije Robert Bosch i Nacionalnog fonda za demokratiju.